b'\n_START_ARTICLE_\nWilliam Chambers\n_START_PARAGRAPH_\nWilliam Chambers (s. 27. lokakuuta 1723 Tukholma, Ruotsi \xe2\x80\x93 k. 17. helmikuuta 1796 Lontoo) oli skotlantilainen uusklassista tyyli\xc3\xa4 edustanut arkkitehti. H\xc3\xa4n suunnitteli useita huomattavia rakennuksia Britannian kaupungeissa ja maaseudulla, joista merkitt\xc3\xa4vimpi\xc3\xa4 on Lontoon Somerset House.\n_START_SECTION_\nSuku\n_START_PARAGRAPH_\nWilliam Chambersin isois\xc3\xa4 oli rahoittanut Ruotsin kuninkaan Kaarlen XII:n armeijoita. H\xc3\xa4nen is\xc3\xa4ns\xc3\xa4 ty\xc3\xb6skenteli Ruotsissa kauppiaana. Suku oli mahdollisesti skotlantilaisen Ranskassa aateliin kuuluneen Chalmersin suvun j\xc3\xa4lkel\xc3\xa4isi\xc3\xa4.\n_START_SECTION_\nEl\xc3\xa4m\xc3\xa4\n_START_PARAGRAPH_\nWilliam Chambers syntyi Tukholmassa 27. lokakuuta 1723. H\xc3\xa4nen ollessaan kaksivuotias h\xc3\xa4nen is\xc3\xa4ns\xc3\xa4 muutti Riponiin Englantiin ottaen h\xc3\xa4net mukaansa. William Chambers opiskeli nuoruudessaan Englannissa ja palasi Ruotsiin vuonna 1739. Vuodesta 1740 vuoteen 1749 h\xc3\xa4n oli Ruotsin It\xc3\xa4-Intian kauppakomppanian palveluksessa ja teki useita matkoja Kiinaan, jossa opiskeli kiinalaista arkkitehtuuria, muotia ja sisustustaidetta._NEWLINE_Palattuaan Eurooppaan Chambers opiskeli arkkitehtuuria \xc3\x89cole de Artsissa Pariisissa. Vuonna 1755 h\xc3\xa4n muutti takaisin Englantiin, meni naimisiin ja perusti arkkitehtitoimiston Lontooseen. Suosituksen ansiosta Chambers nimitettiin Walesin prinssin, joka tunnettiin my\xc3\xb6hemmin kuningas Yrj\xc3\xb6 III:ntena, arkkitektoniseksi neuvonantajaksi yhdess\xc3\xa4 Robert Adamin kanssa. Chambers ty\xc3\xb6skenteli Walesin leskiprinsessa Augusta von Sachsen-Gothalle tehden muun muassa koristeellisia rakennuksia Kew Gardensiin. H\xc3\xa4n oli merkitt\xc3\xa4v\xc3\xa4 vaikuttaja Royal Academy of Artsin perustamisessa vuonna 1768._NEWLINE_Chambers julkaisi vuonna 1759 teoksen Treatise on Civil Architecture, jolla oli merkitt\xc3\xa4v\xc3\xa4 vaikutus rakentajiin. Siit\xc3\xa4 otettiin useita painoksia ja se uudelleenjulkaistiin vuonna 1826. Chambersin vaikutusta vietiin eteenp\xc3\xa4in my\xc3\xb6s h\xc3\xa4nen nuorten arkkitehtiharjoittelijoidensa v\xc3\xa4lityksell\xc3\xa4._NEWLINE_Chambersin kaikki teokset eiv\xc3\xa4t saavuttaneet suurta suosiota. H\xc3\xa4nen vuonna 1772 julkaistu teoksensa Dissertation on Oriental Gardening yritti todistaa kiinalaistyylisen puutarhuroinnin paremmuuden verrattuna eurooppalaiseen, mutta teos l\xc3\xa4hinn\xc3\xa4 poiki sit\xc3\xa4 kritisoivia satiireja kielenk\xc3\xa4ytt\xc3\xb6ns\xc3\xa4 ja \xc3\xa4lytt\xc3\xb6mien kuvaustensa vuoksi._NEWLINE_Chambersin merkitt\xc3\xa4vin kilpailija englantilaisessa uusklassismissa oli h\xc3\xa4nen ty\xc3\xb6toverinsa Robert Adam. Chambers ei saanut koskaan yht\xc3\xa4 paljon toimeksiantoja kuin Adam, mutta h\xc3\xa4n oli heist\xc3\xa4 kansainv\xc3\xa4lisempi ja sai vaikutteita mannermaisesta uusklassismista._NEWLINE_Chambers k\xc3\xa4rsi my\xc3\xb6hempin\xc3\xa4 vuosinaan pahasta astmasta. H\xc3\xa4n kuoli pitk\xc3\xa4llisen sairauden j\xc3\xa4lkeen Marylebonessa Lontoossa 1796. H\xc3\xa4net on haudattu Westminster Abbey -kirkkoon.\n_START_SECTION_\nKunnianosoitukset ja arvonimet\n_START_PARAGRAPH_\nRuotsin kuningas Kustaa III l\xc3\xb6i Chambersin ritariksi vuonna 1770. H\xc3\xa4net tunnettiin my\xc3\xb6s Britanniassa yleisesti nimell\xc3\xa4 \xe2\x80\x9dSir William\xe2\x80\x9d Yrj\xc3\xb6 III:n sallittua t\xc3\xa4m\xc3\xa4n.'